ai4bharat/Pralekha huggingface dataset:
रस्ते वाहतूक आणि महामार्ग मंत्रालय
लॉकडाऊन कालावधीत रस्ते वाहतूक क्षेत्राद्वारे सामान्य नागरिकांना मदत
नवी दिल्ली, 17 एप्रिल 2020
कोविड-19 मुळे पुकारलेल्या देशव्यापी लॉकडाऊन कालावधीत रस्ते आणि महामार्ग मंत्रालयाने रस्त्यावरील लोकांना मदत करण्याची सामाजिक जबाबदारी स्वीकारली आहे. मागील महिन्यात 24 तारखेला पंतप्रधानांनी घोषणा केल्यानंतर लगेचच मंत्रालयाच्या सर्व प्रदेश एककांना देशभरातील त्यांचे कामगार/मजूर आणि सामान्य नागरिकांना मदत करण्याचे आवाहन करण्यात आले आहे.
मंत्रालयातील सर्व प्रदेश युनिट आणि कार्यालये तसेच संबंधित संस्था एनएचएआय आणि एनएचआयडीसीएलने लोकांच्या अडचणी दूर करून त्यांची मदत करण्यासाठी पुढे यायला सांगितले आहे. लोकांना कशाप्रकारे उत्तम प्रकारे मदत केली गेली याबद्दल देशाच्या कित्येक भागांतून सातत्याने अहवाल येत आहेत.
महाराष्ट्रात, जेव्हा या आठवड्याच्या शेवटी मोठ्या संख्येने लोक आपल्या मुला बाळांसह आणि घरातील इतर सदस्यांसह उन्हा तान्हातुन राजस्थान, उत्तर प्रदेश आणि इतर राज्यांत आपापल्या मूळ गावी जायला निघाले होते त्यावेळी त्यांना ठाणे युनिटने अन्न आणि पाणी दिले होते. ‘समता विचार प्रसारक संस्था’ हि स्थानिक स्वयंसेवी संस्था देखील अन्नाची पाकिटे वितरीत करण्यात मदत करत होती.
लॉक-डाऊन सुरू झाल्यापासून महाराष्ट्रातील वर्धा येथील एनएचएआयने सुमारे 50 लोकांना आश्रय दिला आहे. रस्त्याच्या कडेला असलेली उपहारगृह बंद झाल्यामुळे वाहनचालक आणि अत्यावश्यक सेवेतील प्रवाशांना अन्न आणि पाणी मिळण्यास अडचण येत होती. सामाजिक अंतर आणि स्वच्छतेची काळजी घेत या लोकांना नियमितपणे अन्न, पाणी, हात धुण्यासाठी सुविधा पुरविल्या जात आहेत.
तसेच उत्तर प्रदेशमधील प्रयागराज येथे लॉकडाऊनमुळे अनेक मजूर आणि ट्रकचालक अडकले होते. त्यांना अन्न पाणी देखील मिळत नव्हते. अशा स्थितीत प्रकल्प संचालनालयाने स्वतःहून त्यांना जेवण देण्याची जबाबदारी घेतली. संचालनालयाच्या सर्व अधिकारी आणि कर्मचारी यांनी ही जबाबदारी स्वीकारल्यामुळे हे परोपकारी कार्य सुरू आहे. अशाच काही घटना उत्तरप्रदेश मधील फत्तेपूर येथे देखील घडल्या आहेत तिथे मोठ्या संख्येने लोकं आणि ट्रक चालक अडकले होते आणि सर्व रस्ते बंद केल्यामुळे त्यांना अन्न मिळत नव्हते. स्थानिक क्षेत्रीय कार्यालय पुढे आले आणि त्यांनी लोकांच्या अन्न-पाण्याची सोय केली.
तामिळनाडूच्या त्रिची जिल्ह्यात एनएचएआयच्या गस्त पथकाला राष्ट्रीय महामार्ग क्रमांक 45 वर पलूर येथे पाच लोक आढळले. त्यांना तत्काळ अन्न आणि पाणी देण्यात आले तसेच त्यांच्या सुरक्षेसाठी त्यांना मास्क देखील देण्यात आले. त्यानंतर त्यांना नजीकच्या आश्रयस्थानी नेण्यात आले जिथे त्यांची आजपर्यंत चांगली देखभाल केली जात आहे.
B.Gokhale/S.Mhatre/P.Kor
(Visitor Counter : 122
भूविज्ञान मंत्रालय
राष्ट्रीय ध्रुवीय आणि महासागर संशोधन केंद्र  5 एप्रिल रोजी 23 वा स्थापना दिन साजरा करणार
गोवा, 3 एप्रिल 2023
राष्ट्रीय ध्रुवीय आणि महासागर संशोधन केंद्र  5 एप्रिल 2023 रोजी आपला 23 वा स्थापना दिवस साजरा करणार आहे. हा कार्यक्रम गोवा येथील वास्को मधील हेडलँड सडा येथील एनसीपीओआर संकुलात होईल आणि गोव्याचे मुख्यमंत्री डॉ. प्रमोद सावंत कार्यक्रमाचे प्रमुख पाहुणे असतील. भारतीय अंतराळ संशोधन संस्थेच्या राष्ट्रीय रिमोट सेन्सिंग केंद्राचे संचालक डॉ. प्रकाश चौहान स्थापना दिन व्याख्यान देतील. गोव्यातील विविध संस्थांचे प्रमुख, प्राध्यापक, प्राचार्य आणि वरिष्ठ प्राध्यापक सदस्यांसह 250 हून अधिक मान्यवर पाहुणेही उपस्थित राहण्याची शक्यता आहे.
भारतीय समाजाच्या भविष्यासाठी ध्रुवीय प्रदेश अत्यंत महत्त्वाचे आहेत कारण आपल्या हवामान प्रणालींवर ते महत्त्वपूर्ण प्रभाव टाकतात आणि त्यांना आर्थिक आणि भू-राजकीय महत्त्व आहे. ध्रुवीय प्रदेशात भारताची दृश्यमान आणि प्रभावशाली उपस्थिती प्रस्थापित करण्याच्या उद्देशाने, एनसीपीओआरने ध्रुवीय प्रदेश आणि आसपासच्या महासागरांच्या अभ्यासात सहभागी राष्ट्रांच्या जागतिक चौकटीत आपल्या धोरणात्मक हितसंबंधांचे रक्षण करण्यात महत्त्वपूर्ण भूमिका बजावली आहे.
भारत जागतिक वैज्ञानिक प्रयत्नांमध्ये आघाडीवर राहील, आपल्या राष्ट्रीय हितांचे रक्षण करेल आणि आपल्या वसुंधरेला अधिक चांगल्या प्रकारे समजून घेण्यात योगदान देईल हे एनसीपीओआरची ध्रुवीय आणि महासागर संशोधनाप्रति अतूट वचनबद्धता सुनिश्चित करते . संस्थेच्या संपर्क आणि सहकार्य कार्यक्रमाच्या माध्यमातून वैज्ञानिकांना समाजाशी जोडण्याच्या कामाप्रति संस्थेचे समर्पण त्यांच्या संशोधनाचे फायदे लोकांपर्यंत पोहोचतील हे सुनिश्चित करते .
एनसीपीओआर विषयी
2000 मध्ये स्थापित राष्ट्रीय ध्रुवीय आणि महासागर संशोधन केंद्र भारत सरकारच्या भूविज्ञान मंत्रालयाच्या अंतर्गत एक स्वायत्त संस्था असून ध्रुवीय प्रदेशातील राष्ट्रीय मोहिमा आणि धोरणात्मक हितसंबंधांचे व्यवस्थापन करण्यासाठी स्थापन करण्यात आली. गेल्या दोन दशकांमध्ये,एनसीपीओआरने प्रमुख भारतीय ध्रुवीय संस्था म्हणून राष्ट्रीय आणि आंतरराष्ट्रीय मान्यता मिळवली आहे आणि स्थापना दिनाचा सोहळा ही त्यांच्या महत्त्वपूर्ण कामगिरीची आणि राष्ट्रासाठी त्यांच्या प्रासंगिकतेची दखल घेण्याची एक योग्य संधी आहे.
एनसीपीओआरने ध्रुवीय प्रदेशात संशोधन आणि पायाभूत सुविधांच्या विकासात लक्षणीय प्रगती केली आहे. धोरणात्मकदृष्ट्या महत्त्वाच्या आणि भारताच्या "नील अर्थव्यवस्थेचा" मशाल वाहक असलेल्या डीप ओशन मिशन प्रकल्पाचे नेतृत्व ही संस्था करते. एनसीपीओआर अंटार्क्टिकामध्ये मैत्री आणि भारती ही दोन रिमोट स्टेशन तर आर्क्टिकमध्ये हिमाद्री आणि हिमालयात हिमांश रिमोट स्टेशन चालवते. हे सागर कन्या नावाच्या तरंगत्या समुद्रशास्त्रीय प्लॅटफॉर्मचे देखील ती व्यवस्थापन करते. याशिवाय, राष्ट्रीय महत्त्वाच्या अनेक भूवैज्ञानिक कार्यक्रमांचे नेतृत्व देखील ही संस्था करते.PIB Panaji | N.Chitale/S.Kane/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 101
नौवहन मंत्रालय
सर्वांनंद सोनोवाल यांनी दिब्रुगढ मधल्या प्रेरणा बालगृहातल्या मुलांसोबत व्यतीत केला नववर्षाचा पहिला दिवस
केंद्रीय बंदर-नौवहन-जलमार्ग आणि आयुष मंत्री सर्वांनंद सोनोवाल यांनी नववर्षाचा पहिला दिवस आज दिब्रुगढच्या प्रेरणा बालगृहातल्या मुलांसोबत व्यतीत केला. सोनोवाल यांनी यावेळी मुलांना पुस्तकं वाटली आणि नववर्षासाठी शुभेच्छा दिल्या. मुलांनी यानिमित्त व्यासपीठावर सादर केलेल्या आपल्या बहुरंगी आविष्कारानं सोनोवाल यांच्यासह सर्व उपस्थितांना मंत्रमुग्ध केलं.
यावेळी बोलताना सोनोवाल म्हणाले, "लहान मुलांच्या डोळ्यात दिसणारी चमक आणि आशा ही खरी अपूर्वाई आहे. तेच आपल्या देशाचं भविष्य आहेत. वास्तवात उतरण्यासाठी त्यांच्या स्वप्नांना पंख फुटू देत. मुलांचा साधेपणा-सच्चेपणा आणि प्रामाणिकपणा माझ्या अंतःकरणाला भिडला आहे. नवनवीन संधी लाभण्यासाठी मी त्यांना खूप खूप शुभेच्छा देतो."
सर्वानंद सोनोवाल यांच्यासोबत यावेळी दिब्रुगढचे आमदार प्रसंता फुकन आणि दिब्रुगढ विकास प्राधिकरणाचे इतर अधिकारी उपस्थित होते.
मंत्रिमंडळ
ब्रिक्स राष्ट्रांदरम्यान झालेल्या प्रादेशिक विमानचालन भागीदारी सामंजस्य कराराला मंत्रिमंडळाची मंजुरी
नवी दिल्ली, 18 जुलै 2018
ब्राझील, रशिया, भारत, चीन व दक्षिण आफ्रिका या ब्रिक्स राष्ट्रांदरम्यान झालेल्या प्रादेशिक विमानचालन भागीदारी सामंजस्य कराराला मंत्रिमंडळाने मंजुरी दिली आहे. पंतप्रधान नरेंद्र मोदी यांच्या अध्यक्षतेखाली झालेल्या मंत्रिमंडळ बैठकीत हा निर्णय घेण्यात आला.
ठळक वैशिष्ट्ये :
नागरी हवाई वाहतूक क्षेत्रातील सहकार्यासाठी संस्थात्मक आराखड्यामुळे ब्रिक्स देशांना फायदा व्हावा हा उद्देश आहे. यासाठी खालील क्षेत्र निश्चित करण्यात आली आहेत.
- सार्वजनिक धोरणे व प्रादेशिक स्तरावर उत्तम सेवा;
- प्रादेशिक विमानतळे
- विमानतळावरील पायाभूत सुविधांचे व्यवस्थापन व हवाई वाहतूक सेवा;
- नियामक संस्थांमधील तांत्रिक सहकार्य;
- नाविन्यपूर्ण कल्पना/उपक्रम;
- पर्यावरण निरंतरता; जागतिक पातळीवर घेण्यात आलेल्या पुढाकारांच्या विवेचनासह;
- पात्रता व प्रशिक्षण;
- परस्परांच्या आवश्यकतेनुसार इतर क्षेत्रे
प्रभाव :
हा सामंजस्य करार भारत व इतर देशांच्या नागरी हवाई वाहतूक क्षेत्रातील संबंधांचा एक महत्वपूर्ण टप्पा आहे; ज्यामुळे ब्रिक्स देशांमध्ये अधिक चांगला व्यापार, गुंतवणूक, पर्यटन व सांस्कृतिक देवाणघेवाण होईल.
B.Gokhale/S.Pophale/P.Malandkar
(Visitor Counter : 63
ऊर्जा मंत्रालय
कोविड - 19 च्या रुग्णांवर उपचार करणाऱ्या कर्मचाऱ्यांना आणि डॉक्टरांना ‘पीएफसी’ दुपारचे जेवण देणार
नवी दिल्ली, 27 मे 2020
पॉवर फायनान्स कॉर्पोरेशन लिमिटेड , हा केंद्रीय ऊर्जा मंत्रालयाचा सार्वजनिक क्षेत्रातील उपक्रम आणि भारतातील एक आघाडीची एनबीएफसी आहे. कोविड-19 या महामारीशी लढणारे आणखी एक पाऊल म्हणजे, कोविड योद्ध्यांना स्वच्छ आणि पौष्टिक अन्न पुरविण्याचे काम करण्यासाठी आशियातील सर्वांत मोठी खाद्य कंपनी असलेल्या ताजसॅट्स बरोबर त्यांनी करार केला आहे. हाती घेतलेल्या या प्रयत्नांचाच एक भाग म्हणून, नवी दिल्लीच्या डॉ. राम मनोहर लोहिया रुग्णालयातील कोविड-19 च्या रुग्णांवर उपचार करणाऱ्या डॉक्टर आणि अन्य वैद्यकीय कर्मचाऱ्यांना पीएफसीच्या वतीने दुपारचे जेवण पॅकबंद पद्धतीने पुरविण्यात येणार आहे.
या उपक्रमांतर्गत, डॉ. आरएमएल रुग्णालयात 25 मे 2020 पासून दैनंदिन पद्धतीने पुढील 60 दिवसांसाठी येथील डॉक्टर आणि अन्य वैद्यकीय कर्मचाऱ्यांसाठी उच्च दर्जाचे आणि अन्नाचे स्वच्छ  डबे पोचविण्यात येणार आहेत. त्यासाठी कंपनीने ताज सॅट्सला 64 लाख रुपयांचे  आर्थिक सहाय्य देऊ केले आहे.
कोविड- 19 वर उपचार करणाऱ्या नवी दिल्लीतील अनेक रुग्णालयांपैकी आरोग्य मंत्रालयाने डॉ. राम मनोहर लोहिया रुग्णालयाचे या उपक्रमासाठी निवड केली आहे, जिथे डॉक्टर्स आमि अन्य वैद्यकीय कर्मचारी दिवसरात्र कोविड -19 च्या रुग्णांसाठी आरोग्यसेवा उपलब्ध करून देत आहेत.
अलिकडेच पीएफसीने कोविड-19 विरोधातील लढ्यात पाठिंबा म्हणून 200 कोटी रुपये पीएम- केअर्स निधीसाठी देऊ केले आहेत. पीएफसीच्या कर्मचाऱ्यांनी देखील त्यांचा एक दिवसाचा पगार देखील पीएम-केअर्स निधीमध्ये देणगी म्हणून दिला आहे. कोटा, राजस्थान येथे इंडियन रेड क्रॉस सोसायटीला वैद्यकीय साहित्य पुरविण्यासाठी पीएफसी कंपनीने यापूर्वीच 50,00,000  रुपयांचे योगदान दिले आहे, याबरोबरच कंपनीने यापूर्वीच उत्तरप्रदेश येथील सिद्धार्थनगर आणि बुलंदरसहर येथील जिल्हाधिकाऱ्यांकडे प्रत्येकी 50,00,000 रुपये  मदतीचे योगदान दिले आहे.
M.Jaitly/S.Shaikh/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 190
सांख्यिकी आणि कार्यक्रम अंमलबजावणी मंत्रालय
ग्राहक किंमत निर्देशांक
नवी दिल्ली, 13 जानेवारी 2020
डिसेंबर 2019 मध्ये ग्राहक किंमत निर्देशांकावर आधारित चलनफुगवट्याचा दर 7.35 टक्के राहिला. नोव्हेंबर 2019 मध्ये तो 5.54 टक्के होता.
अन्नधान्यावर आधारित ग्राहक किंमत निर्देशांकावर आधारित चलनफुगवट्याचा दर डिसेंबर 2019 मध्ये 14.12 टक्के राहिला. नोव्हेंबर 2019 मध्ये तो 10.01 टक्के होता.
B.Gokhale/S.Kakade/P.Malandkar
(Visitor Counter : 98
सांख्यिकी आणि कार्यक्रम अंमलबजावणी मंत्रालय
भारतातील नोकऱ्यांसंदर्भातला अहवाल-रोजगाराविषयक औपचारिक दृष्टीक्षेप
नवी दिल्ली, 25 एप्रिल 2019
केंद्रीय सांख्यिकी आणि कार्यक्रम अंमलबजावणी मंत्रालयाच्या अखत्यारित असलेल्या केंद्रीय सांख्यिकी विभागाने देशातील रोजगार विषयक दृष्टीक्षेप स्पष्ट करणारा अहवाल जारी केला असून त्या संदर्भात प्रसिद्धी पत्रकही काढले आहे. या अहवालात सप्टेंबर 2017 ते फेब्रुवारी 2019 या कालावधीत सरकारच्या विविध संस्था आणि यंत्रणांनी निश्चित निकषांवर मूल्यांकन केलेल्या प्रशासकीय दस्तावेजांच्या आधारे रोजगाराची माहिती देण्यात आली आहे. यासंदर्भातली सविस्तर माहिती खाली जोडलेली आहे.
रोजगार विषयक सविस्तर माहितीसाठी येथे क्लिक करा..
N.Sapre/R.Aghor/P.Kor
(Visitor Counter : 130
पंतप्रधान कार्यालय
नागपूर मेट्रोला पंतप्रधानांनी दाखवला हिरवा झेंडा
नवी दिल्ली, 7 मार्च 2019
पंतप्रधान नरेंद्र मोदी यांनी नवी दिल्ली येथून व्हिडिओ कॉन्फरसिंगद्वारे नागपूर मेट्रोला हिरवा झेंडा दाखवला. खापरी-सिताबर्डी या 13.5 कि.मी. लांबीच्या नागपूर मेट्रो रेल्वे मार्गाचे उद्घाटन पंतप्रधानांनी डिजिटली बटण दाबून केले.
महाराष्ट्रातील नागपूर येथे दुसरी मेट्रो सेवा चालू झाल्याबद्दल व्हिडिओ कॉन्फरसिंगद्वारे उपस्थितांचे पंतप्रधानांनी अभिनंदन केले. ते म्हणाले की, वर्ष 2014 मध्ये नागपूर मेट्रोच्या पायाभरणी कार्यक्रम हा माझ्यासाठी विशेष क्षण होता. मेट्रोमुळे प्रवाशांना नागपूरमध्ये मूल्य आणि पर्यावरणात्मक मैत्रीचे वातावरण म्हणजेच सुखद प्रवास मिळणार आहे.
पंतप्रधान पुढे म्हणाले की, नागपूरच्या विकासासाठी आणि भविष्यातील आवश्यकता लक्षात घेऊन केंद्र आणि राज्य सरकार निरंतर कार्य करत होते. नागपूर मेट्रोमुळे युवकांना रोजगाराच्या संधी उपलब्ध होतील आणि शहरांचा विकास होईल, असेही त्यांनी सांगितले.
केंद्र सरकारने आधुनिक दळणवळण पद्धतीमध्ये केलेल्या आमूलाग्र बदलांवर आणि प्राथमिकतेवर प्रकाशझोत टाकतांना पंतप्रधान म्हणाले की, मागील साडेचार वर्षामध्ये देशभरात 400 कि.मी.चे मेट्रोचे जाळे विस्तारले गेले असून 800 कि.मी. मेट्रो जाळे विकासाधीन आहे.
पंतप्रधानांनी ‘वन नेशन वन कार्ड, कॉमन मोबिलिटी कार्ड’चा शुभारंभ अलिकडेच केला असून त्याचे फायदे लोकांना मिळणे सुरू झाले असल्याचे सांगितले. भारतीयांची इतर देशांवर असलेले अवलंबित्व या विविध कार्डमुळे कमी झाले आहे.
B.Gokhale/P.Kor
(Visitor Counter : 144
उपराष्ट्रपती कार्यालय
जन्माष्टमीच्या पूर्वसंध्येला उपराष्ट्रपतींकडून नागरिकांना शुभेच्छा
नवी दिल्ली, 11 ऑगस्ट 2020
उपराष्ट्रपती एम. व्यंकय्या नायडू यांनी जन्माष्टमीच्या पूर्वसंध्येला नागरिकांना शुभेच्छा दिल्या आहेत.
उपराष्ट्रपतींचा शुभेच्छा संदेश खालीलप्रमाणे:
मी आपल्या देशातील सर्व नागरिकांना जन्माष्टमीच्या हार्दिक शुभेच्छा देतो.
भगवान विष्णूचा आठवा अवतार म्हणून उपासना करण्यात येणाऱ्या भगवान विष्णूचा जन्मोस्तव म्हणून जन्माष्टमी साजरी केली जाते. बाल श्रीकृष्णाच्या कथांमधील लोणी चोरणे, आपल्या सवंगड्यांसोबत खेळणे, गावकऱ्यांना त्रास देणे आणि भयंकर पर्जन्यवृष्टी पासून गोकुळ गावाला वाचविणे व कालिया मर्दन यासारख्या साहसी कृत्यांनी आम्हाला नेहमीच मोहित केले आहे. भगवान श्रीकृष्णाने भगवद्ग गीते मध्ये दिलेला फळाची अपेक्षा न करता आपली कर्तव्ये पार पाडण्याचा शाश्वत संदेश संपूर्ण मानवतेसाठी प्रेरणादायी आहे.
यावर्षी भारत आणि जगात कोविड-19 साथीच्या आजाराविरुद्धची लढाई सुरु असल्याने आम्हाला जवळपास आमचे सर्व पारंपारिक सण घरी राहूनच साजरे करावे लागत आहेत. सामान्यत: देशभरात मोठ्या उत्साहात आणि जल्लोषात साजरी होणारी जन्माष्टमी यावर्षी मास्क घालून, शारीरिक अंतर ठेवून आणि आणि वैयक्तिक स्वच्छतेच्या सर्व नियमांचे काटेकोरपणे पालन करून साधेपणाने साजरी करावी लागेल.
या शुभदिनी आपण सर्वानी आपली कर्तव्ये पार पाडण्याचा व नीतिमत्तेचा मार्ग अवलंबण्याचा संकल्प करूया. हा सण आपल्या देशात शांतता, सलोखा, सुसंवाद आणि समृद्धी आणेल अशी आशा करूया.B.Gokhale/S.Mhatre/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 81
पंतप्रधान कार्यालय
लालबहादूर शास्त्री राष्ट्रीय प्रशासकीय अकादमीच्या 96 व्या कॉमन फाउंडेशन अभ्यासक्रमाच्या समारोप समारंभाच्या कार्यक्रमाला पंतप्रधान नरेंद्र मोदी संबोधित करणार
नवी दिल्ली, 16 मार्च 2022
लालबहादूर शास्त्री प्रशासन अकादमीच्या 96 व्या फाउंडेशन अभ्यासक्रमाच्या समारोप समारंभात उद्या 17 मार्च रोजी दुपारी 12 वाजता पंतप्रधान नरेंद्र मोदी दूरदृश्य प्रणालीच्या माध्यमातून मार्गदर्शन करतील. पंतप्रधान नव्या स्पर्धासंकुलाचे उद्घाटन करतील आणि नूतनीकरण केलेल्या हॅपी व्हॅली संकुलाचे लोकार्पण करतील.
नवीन अध्यापनशास्त्र आणि अभ्यासक्रमाच्या रचनेनुसार 96 वा फाउंडेशन अभ्यासक्रम हा लालबहादूर शास्त्री प्रशासकीय अकादमीचा पहिला सामुदायिक फाउंडेशन अभ्यासक्रम असून तो मिशन कर्मयोगी या तत्वावर आधारित आहे. या तुकडीत 16 सेवा आणि प्रशासन, पोलिस आणि वन या तीन रॉयल भूतान सेवांमधील प्रशिक्षणार्थी अधिकारी  असे एकूण 488 जण समाविष्ट आहेत.
या तुकडीमधील उत्साह आणि साहसी वृत्तीचा विकास करण्यासाठी आणि संशोधनात्मक दृष्टी व्यापक करण्याच्या हेतूने नवीन अध्यापनशास्त्रातील मिशन कर्मयोगी तत्वज्ञानाधारित अभ्यासक्रमाची रचना केली आहे. प्रशिक्षणार्थ्याला विद्यार्थी वा नागरिकापासून सार्वजनिक सेवक निर्माण करण्यासाठी सबका प्रयास च्या माध्यमातून पद्मविजेत्यांशी चर्चा आणि ग्रामीण भारताची कल्पना येण्यासाठी ग्रामीण भागांना भेटी अशा कार्यक्रमांचे आयोजन केले जाते. दुर्गम भागात किंवा सीमेवर वसलेल्या गावांमधील जनतेला तोंड द्याव्या लागणाऱ्या आव्हानांची कल्पना येण्यासाठी प्रशिक्षणार्थींना तिथे नेले जाते. सातत्यपूर्ण ग्रेडेड प्रशिक्षण आणि स्व-अभ्यास यांच्याशी मेळ खाणारा लवचिक दृष्टीकोन अवलंबून येथील अभ्यासक्रम तयार केला आहे.
अभ्यासाचे ओझे असलेला विद्यार्थी ते आरोग्यसंपन्न युवा नागरी सेवक या बदलाला सहकार्य म्हणुन आरोग्य तपासणी, शारिरीक क्षमता चाचणी अशा चाचण्या नियमितपणे केल्या जातात. सर्व 488 अधिकाऱ्यांना अनेक खेळांचेही प्रशिक्षण दिले जाते.
S.Patil/V.Sahjro/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
ग्राहक व्यवहार, अन्न आणि सार्वजनिक पुरवठा मंत्रालय
खाद्यतेलांच्या किंमती कमी होण्यास सुरुवात झाल्यामुळे ग्राहकांना दिलासा
खाद्यतेलाच्या किंमती आंतरराष्ट्रीय किंमती आणि देशांतर्गत उत्पादन यासह इतर घटकांवर अवलंबून
देशांतर्गत वापर आणि उत्पादन यांच्यातील दरी जास्त असल्याने भारताकडून खाद्यतेलाची मोठ्या प्रमाणात आयात
नवी दिल्ली, 16 जून 2021
भारतातील खाद्यतेलाच्या किंमती कमी होत असल्याचा कल दर्शवित आहेत. ग्राहक व्यवहार विभागाच्या आकडेवारीनुसार, गेल्या महिन्याभरानंतर आता खाद्यतेलांच्या किंमती खाली येत आहेत. मुंबईतल्या किंमतींनुसार काही खाद्यतेलांच्या किंमतीमध्ये सुमारे 20% घट झाली आहे.
7 मे रोजी ‘21 रोजी पाम तेलाची किंमत 142 रुपये प्रति किलो होती, आता ती 115 रुपये प्रतिकिलोपर्यंत कमी झाली आहे , 19% ची घसरण.
5 मे ‘21रोजी सूर्यफूल तेलाची किंमत 188 रुपये प्रतिकिलो होती, आता ती 157 रुपये प्रतिकिलोपर्यंत कमी झाली आहे, 16 % ची घसरण.
20 मे ‘21 रोजी सोया तेलाची किंमत 162 रुपये प्रतिकिलो होती आता ती मुंबईत 138 रुपये प्रतिकिलो पर्यंत कमी झाली आहे, 15 % ची घसरण.
मोहरीच्या तेलाच्या बाबतीत, 16 मे ‘21 रोजी या तेलाची किंमत प्रति किलो 175 रुपये होती आता ती कमी होऊन 157 रुपये प्रतिकिलोपर्यंत कमी झाली आहे, सुमारे 10% घसरण.
14 मे ‘21रोजी शेंगदाणा तेलाची किंमत प्रति किलो 190 रुपये होती तर आता ती कमी होऊन 174 रुपये प्रतिकिलोवर झाली आहे, 8 % ची घसरण.
2 मे‘21 रोजी वनास्पती तेलाची किंमत प्रति किलो 154 रुपये होती, आता ती 141 रुपये प्रतिकिलोपर्यंत कमी झाली आहे, 8 % ची घसरण.
हे लक्षात घ्यावे लागेल की, खाद्यतेलाच्या किंमती समन्वित घटकांवर अवलंबून असतात ज्यात आंतरराष्ट्रीय किंमती, देशांतर्गत उत्पादन यांचादेखील समावेश असतो.देशांतर्गत वापर आणि उत्पादन यांच्यातील दरी जास्त असल्याने भारताला खाद्यतेलाची मोठ्या प्रमाणात आयात करावी लागत आहे.हा प्रश्न कायमस्वरुपी सोडविण्याच्या दृष्टीने सरकार मध्यम आणि दीर्घकालीन अनेक उपाययोजना करण्याच्या दिशेने कार्यरत आहे.
या उपायोजमनांमुळे भारतात अन्न शिजवण्यासाठी मुख्य घटक असलेल्या खाद्यतेलाच्या बाबतीत भारत आत्मनिर्भर होण्यास मदत होईल.M.Chopade/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 168
राष्ट्रपती कार्यालय
माजी राष्ट्रपती फखरूद्दीन अलि अहमद यांना राष्ट्रपती रामनाथ कोविंद यांच्याकडून श्रद्धांजली
नवी दिल्ली, 13 मे 2022
भारताचे राष्ट्रपती रामनाथ कोविंद यांनी आज माजी राष्ट्रपति फखरूद्दीन अलि अहमद यांना त्यांच्या जयंतीनिमित्त राष्ट्रपति भवन येथे श्रद्धांजली अर्पण केली. फखरूद्दीन अलि अहमद यांच्या छायाचित्राला त्यांनी पुष्पचक्र अर्पण केले.
ST/UK/PM
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 170
आरोग्य आणि कुटुंब कल्याण मंत्रालय
भारतात सलग तिसऱ्या दिवशी 1 लाखापेक्षा कमी नव्या रुग्णांची नोंद.
देशातील सक्रीय रुग्णसंख्या 60 दिवसांनंतर 12 लाखांपेक्षाही  कमी
सलग 28 व्या दिवशी दैनंदिन नव्या रुग्णांपेक्षा बरे होणाऱ्यांची संख्या अधिक.
बरे होण्याचा दर वाढून 94.77%
दैनंदिन पॉझिटीव्हीटी दर 4.69%, सलग 17 व्या दिवशी 10% पेक्षा कमी.
भारतातील लसीकरणाने पार केला 24 कोटींचा टप्पा.
भारतात गेल्या चोवीस तासात 94,052 नव्या रुग्णांची नोंद. देशात सलग तिसऱ्या दिवशी 1 लाखापेक्षा कमी नव्या रुग्णांची नोंद झाली आहे. केन्द्र सरकार, राज्ये आणि केन्द्र शासित प्रदेशांच्या सातत्यपूर्ण आणि एकत्रित प्रयत्नांचा हा परिणाम आहे.
भारतात सक्रिय रूग्ण संख्येत सातत्याने घट होत आहे. देशातील सक्रीय रुग्णसंख्या सध्या 11,67,952 आहे. सलग 10 व्या दिवशी ती वीस लाखांपेक्षा कमी आहे.
गेल्या 24 तासात रुग्णसंख्येत एकूण 63,463 ने घट झाली आणि देशाच्या एकूण सक्रीय रुग्णसंख्येच्या ती केवळ 4% इतकी आहे.
कोविड संसर्गातून मोठ्या प्रमाणावर रुग्ण बरे होत आहेत. देशात सलग 28 व्या दिवशी दैनंदिन नव्या रुग्णांपेक्षा बरे होणाऱ्यांची संख्या अधिक आहे. गेल्या 24 तासात 1,51,367 रुग्ण बरे झाले. दैनंदिन नव्या रुग्णांच्या तुलनेत 57,315 आणखी रुग्ण गेल्या 24 तासात बरे झाले.
महामारीच्या सुरुवातीपासून कोविड-19 संसर्ग झालेल्यांपैकी 2,76,55,493 जण आधीच बरे झाले आहेत. तर गेल्या 24 तासात 1,51,367 रुग्ण बरे झाले. त्यामुळे बरे होणाऱ्या रुग्णांचा कल वाढता असून बरे होण्याचा एकूण दर 94.77% वर पोहचला आहे.
देशात चाचण्यांच्या क्षमतेत सातत्याने वाढ कायम असून गेल्या 24 तासात एकूण 20,04,690 चाचण्या करण्यात आल्या. देशात आतापर्यंत एकूण 37.21 कोटींपेक्षा अधिक  चाचण्या करण्यात आल्या.
देशभरात एकीकडे चाचण्यांचे प्रमाण वाढत आहे त्याचवेळी साप्ताहिक पॉझिटीव्हीटीमधे घसरणीचा कल कायम आहे. साप्ताहिक पॉझिटीव्हीटी दर सध्या 5.43% तर दैनंदिन पॉझिटीव्हीटी दर 4.69% आहे. सलग 17 व्या दिवशी तो 10% पेक्षा कमी आहे.
देशव्यापी लसीकरण अभियाना अंतर्गत गेल्या 24 तासात लसीकरणाने 24 कोटींचा टप्पा पार केला आहे. गेल्या 24 तासात 33,79,261 लसीच्या मात्रा देण्यात आल्या.
सात वाजेपर्यंत उपलब्ध माहितीनुसार, 33,82,775 सत्रांमध्ये, एकूण 24,27,26,693 लसीच्या मात्रा देण्यात आल्या.
गृह मंत्रालय
स्वातंत्र्य दिनानिमित्त अग्नीसेवा आणि होमगार्ड तसेच नागरी सुरक्षा पदकांची घोषणा
(नवी दिल्ली, 14 ऑगस्ट 2018
स्वातंत्र्य दिनानिमित्त यावर्षी 59 कर्मचाऱ्यांना अग्नी सेवा पदक जाहीर झाली आहेत. यापैकी एकाला राष्ट्रपती अग्नीसेवा शौर्य पदक, तिघांना अग्नीसेवा शोर्य पदक, पाच जणांना विशिष्ट सेवेसाठी राष्ट्रपती अग्नीसेवा पदक आणि 50 कर्मचाऱ्यांना उल्लेखनीय सेवेसाठी अग्नीसेवा पदक जाहीर झाले आहेत.
55 कर्मचाऱ्यांना होमगार्ड आणि नागरी सुरक्षा पदके जाहीर झाली आहेत. यापैकी पाच कर्मचाऱ्यांना अतिविशिष्ट सेवेसाठी राष्ट्रपती पदक तर 50 कर्मचाऱ्यांना उल्लेखनीय सेवेसाठी होमगार्ड आणि नागरी सुरक्षा पदक जाहीर झाले आहेत.
B.Gokhale/S.Kane/P.Kor
संरक्षण मंत्रालय
एअरबस डिफेन्स आणि टाटा समूह भारतीय हवाई दलासाठी वाहतूकीसाठीचे विमान भारतात तयार करणार
पंतप्रधान नरेंद्र मोदी 30 ऑक्टोबर 2022 रोजी गुजरातमधील वडोदरा येथे प्रकल्पाची करणार पायाभरणी
नवी दिल्ली, 27 ऑक्टोबर 2022
'मेक इन इंडिया' आणि देशांतर्गत विमान निर्मितीला मोठ्या प्रमाणात चालना देण्यासाठी, पंतप्रधान नरेंद्र मोदी 30 ऑक्टोबर 2022 रोजी गुजरातमधील वडोदरा येथे भारतीय हवाई दलासाठी  वाहतूकीसाठी वापरल्या जाणाऱ्या विमानाच्या निर्मिती प्रकल्पाची पायाभरणी करतील. संरक्षण मंत्री राजनाथ सिंह, नागरी विमान वाहतूक मंत्री ज्योतिरादित्य एम शिंदे आणि गुजरातचे मुख्यमंत्री भूपेंद्रभाई पटेल या कार्यक्रमाला उपस्थित राहणार आहेत.
सुरक्षा विषयक मंत्रिमंडळ समितीने 8 सप्टेंबर 2021 रोजी स्पेनच्या मेसर्स एअरबस डिफेन्स अँड स्पेस एस. ए. कडून 56 सी-295एमडब्लू वाहतूक विमान खरेदी करण्यास मान्यता दिली होती. संरक्षण मंत्रालयाने 24 सप्टेंबर 2021 रोजी, मेसर्स एअरबस डिफेन्स अँड स्पेस एस. ए. सोबत संबंधित उपकरणांसह विमान संपादन करण्यासाठी करारावर स्वाक्षरी केली. नवी दिल्ली येथे 27 ऑक्टोबर 2022 रोजी एका पत्रकार परिषदेला संबोधित करताना संरक्षण सचिव डॉ. अजय कुमार म्हणाले की, करारा अंतर्गत, 16 विमाने उड्डाणासाठी सज्ज अशा स्थितीत वितरित केली जातील आणि 40 विमाने भारतीय विमान कंत्राटदार, टाटा समूह, टाटा अॅडव्हान्स्ड सिस्टीम्स लिमिटेड  आणि टाटा कन्सल्टन्सी सर्व्हिसेस , टीएएसएलच्या नेतृत्वाखाली भारतात तयार करेल. लष्करी विमानाची निर्मिती खासगी कंपनीद्वारे केली जाणारा हा पहिलाच प्रकल्प आहे. या प्रकल्पाचा एकूण खर्च 21,935 कोटी रुपये आहे. या विमानाचा वापर नागरी उद्देशांसाठीही केला जाऊ शकतो.
वितरण वेळापत्रक
उड्डाणासाठी सज्ज अशी पहिली 16 विमाने सप्टेंबर 2023 ते ऑगस्ट 2025 दरम्यान मिळणार आहेत. पहिले स्वदेशी अर्थात मेड इन इंडिया विमान सप्टेंबर 2026 पासून उपलब्ध होणे अपेक्षित आहे.
विमानाची क्षमता
सी-295एमडब्लू हे आधुनिक तंत्रज्ञानाने युक्त 5-10 टन क्षमतेचे वाहतूक विमान आहे. भारतीय हवाई दलाच्या जुन्या अॅवरो  विमानाची ते जागा घेईल. जलद प्रतिसाद आणि जवान तसेच सामान उतरवण्यासाठी यात खास रिअर रॅम्प दरवाजा आहे. अंशतः तयार पृष्ठभागांवरून उड्डाण आणि ते उतरवण्याची क्षमता हे त्याचे आणखी एक वैशिष्ट्य आहे. हे विमान भारतीय हवाई दलाची दळणवळण क्षमता मजबूत करेल.
आत्मनिर्भरता
हा प्रकल्प भारतीय खाजगी क्षेत्राला तंत्रज्ञान सुसज्ज आणि अत्यंत स्पर्धात्मक विमान वाहतूक उद्योगात प्रवेश करण्याची अनोखी संधी देतो. यामुळे देशांतर्गत विमान निर्मितीला चलन मिळेल. परिणामी, आयात अवलंबित्व कमी होईल आणि निर्यातीत अपेक्षित वाढ होईल. सर्व 56 विमाने भारतीय डीपीएसयू- भारत इलेक्ट्रॉनिक्स लिमिटेड आणि भारत डायनॅमिक्स लिमिटेडच्या स्वदेशी इलेक्ट्रॉनिक वॉरफेअर सूटमध्ये बसवली जातील. हवाई दलाला सर्व 56 विमानांचा पुरवठा झाल्यानंतर, मेसर्स एअरबस डिफेन्स अँड स्पेसला, भारतात तयार झालेली विमाने देशांतर्गत नागरी विमान कंपन्यांना विकण्याची आणि भारत सरकारने मान्यता दिलेल्या देशांना निर्यात करण्याची परवानगी दिली जाईल.S.Kane/V.Ghode/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 214